MEDLINE
MEDLINE, elektronisk biomedicinsk bibliografisk database, der forvaltes af National Library of Medicine under National Institutes of Health i Bethesda, Maryland, USA og har været tilgængelig via Internettets forløber, ARPA-net, fra 1971. MEDLINE er en videreudvikling af computerdatabasen MEDLARS (Medical Literature Analysis and Retrieval System), som 1965-2011 har indekseret ca. 21 mio. artikler fra ca. 7300 biomedicinske tidsskrifter over hele verden med artikelresuméer og oplysninger om bl.a. forfattere og nøglesøgeord. MEDLINE omfatter også en molekylærbiologisk database, som rummer litteraturoplysninger om DNA- og proteinsekvenser. MEDLINE findes desuden på cd-rom, som opdateres hver måned.
Brug af MEDLINE er biomedicinske forskeres foretrukne metode til litteratursøgning; databasen har siden juni 1997 været tilgængelig på internettet. 
Siden 1996 har databasen været betegnet PubMed på http://www.ncbi.nlm.nih.gov/pubmed/. 
Se også lægevidenskab (faglitteratur).